b'\n_START_ARTICLE_\nMelasa\n_START_PARAGRAPH_\nMelasa \xe2\x80\x93 klampus skystis, \xc5\xa1alutinis produktas perdirbant cukrinius runkelius ar cukranendres \xc4\xaf cukr\xc5\xb3._NEWLINE_Melasa yra tir\xc5\xa1ta, tamsiai rudos spalvos, saldi, aitraus skonio. Tankis yra apie 1.4 g/cm3.\n_START_SECTION_\nGamyba\n_START_PARAGRAPH_\nI\xc5\xa1 \xc5\xbealiavos i\xc5\xa1gaunamos sultys, kurios sutir\xc5\xa1tinamos neauk\xc5\xa1toje temperat\xc5\xabroje, i\xc5\xa1d\xc5\xbeiovinamos ir sumalamos. Taip gaminant i\xc5\xa1lieka pirmin\xc4\x97s originali\xc5\xb3 sul\xc4\x8di\xc5\xb3 med\xc5\xbeiagos. Neapdorotas cukrus turi daug mineralini\xc5\xb3 med\xc5\xbeiag\xc5\xb3 ir mikroelement\xc5\xb3 (kalcio, fosforo, gele\xc5\xbeies, magnio. Cukrus \xc4\xafgauna \xc5\xa1veln\xc5\xb3 karamel\xc4\x97s skon\xc4\xaf. Ner\xc5\xabg\xc5\xa1tina organizmo terp\xc4\x97s._NEWLINE_Melasos kokyb\xc4\x97 priklauso nuo cukrini\xc5\xb3 runkeli\xc5\xb3 arba cukranendri\xc5\xb3 kiekio. Kai kuriose \xc5\xa1alyse \xc5\xa1is produktas parduodamas kaip saldiklis ar sirupas.\n_START_SECTION_\nPramon\xc4\x97\n_START_PARAGRAPH_\nMelasa naudojama etilo spirito gamyboje, tekstil\xc4\x97s pramon\xc4\x97je, kosmetikai. Fermentuojant su Aspergillus niger pel\xc4\x97siu i\xc5\xa1gaunama citrin\xc5\xb3 r\xc5\xabg\xc5\xa1tis (E330).\n_START_SECTION_\n\xc5\xbdem\xc4\x97s \xc5\xabkis\n_START_PARAGRAPH_\n\xc5\xbdem\xc4\x97s \xc5\xabkyje melasa vartojama pa\xc5\xa1arui, kaip priedas gyvuli\xc5\xb3 \xc5\xa1\xc4\x97rimui. Melasa padidina gyvuli\xc5\xb3 suvartojamos energijos kiek\xc4\xaf ir duoda prad\xc5\xbei\xc4\x85 auk\xc5\xa1tam ir pastoviam produktyvumui. Lengvai vir\xc5\xa1kinami angliavandeniai skatina atrajotoj\xc5\xb3 did\xc5\xbeiojo prieskrand\xc5\xbeio mikroorganizmus. D\xc4\x97l ypatingo skonio melasa yra idealiai tinkama mai\xc5\xa1yti su kitais pa\xc5\xa1arais. Granuliuotuose pa\xc5\xa1aruose ji naudojama kaip ri\xc5\xa1amoji med\xc5\xbeiaga.\n_START_SECTION_\nMityba\n_START_PARAGRAPH_\nKulinarijoje melasa vartojama kaip nat\xc5\xabralus saldiklis. Ji dedama \xc4\xaf \xc4\xafvairius kepinius ir saldumynus, yra Vor\xc4\x8desterio pada\xc5\xbeo sudedamoji dalis. Suteikia ypating\xc4\x85 skon\xc4\xaf g\xc4\x97rimams, dribsniams, vaisi\xc5\xb3 patiekalams, desertams ir pyragams.'